Завяршаецца выкананне Рэспубліканскай пяцігадовай праграмы развіцця малочнай галіны. У ходзе яе рэалізацыі ў краіне, у тым ліку ў Віцебскай вобласці, многае зроблена па ўкараненні новых тэхналогій, паляпшэнні якасці малака, павышэнні эфектыўнасці жывёлагадоўлі. Але магчымасці росту прадукцыйнасці дойнага статка і валавой вытворчасці малочнай прадукцыі далёка не выкарыстаны. Пра гэта падчас адкрыцця семінара гаварыла начальнік галоўнага ўпраўлення інтэнсіфікацыі жывёлагадоўлі Міністэрства сельскай гаспадаркі і харчавання Рэспублікі Беларусь Н. А. Соніч. Яна, у прыватнасці, адзначыла, што, нягле­дзячы на некаторы рост колькасных і якасных паказчыкаў, вобласць у цэлым адстае ад іншых рэгіёнаў краіны і мае вялікі патэнцыял для таго, каб павялічыць вытворчасць і рэалізацыю малака і мяса. Асаблівую ўвагу выступоўца звярнула на павышэнне якасці малочнай прадукцыі, прыёмка якой перапрацоўчымі прадпрыемствамі бу­дзе ажыццяўляцца з 1 верасня 2015 года з улікам новых стандартаў. Пераход на іх патрабуе кардынальнага змянення падыходаў да захавання тэхналогіі атрымання малака. Калі не прыняць адпаведных мер, то можа здарыцца так, што прадукцыя шэрага сельгаспрадпрыемстваў з-за незахавання стандартаў акажацца незапатрабаванай. Такога ні ў якім выпадку дапусціць нельга, бо для большасці гаспадарак малако з’яўляецца галоўнай крыніцай падтрымання іх фінансавага стану.